# Abertzale

### De Viquipèdia

En llengua basca o èuscar, el terme abertzale significa «amant de la pàtria» o «partidari de la pàtria». Prové de la fusió del terme «Aberri(a)» (pàtria, un neologisme creat per Sabino Arana) amb el sufix «-(t)zale» (el que estima, és amic de, aficionat a o es dedica a quelcom). Tot i que la traducció més literal al català seria «patriota», se sol utilitzar com a equivalent de "nacionalista basc". No obstant això, en el llenguatge polític de l’estat espanyol, sobretot fora del País Basc, s'utilitza sovint per a referir-se específicament als membres i simpatitzants d'Herri Batasuna, encara que altres formacions nacionalistes basques també es reconeixen com a abertzales. Els motius pels quals s'ha arribat a aquest ús restringit del terme poden ser:

- L'àmplia utilització que els militants i simpatitzants d'Herri Batasuna han fet del terme, fins i tot en la denominació oficial dels grups parlamentaris que ha tingut aquesta organització en les diferents cambres de representació parlamentària. Tanmateix, val a dir que l'entorn d'HB generalment matisa i s'autodefineix com a "esquerra abertzale", alhora que considera igualment abertzales altres formacions basques com Eusko Alkartasuna o el mateix PNB.
- El fet que els seguidors del Partit Nacionalista Basc s'anomenin a si mateixos amb més freqüència jeltzales que no pas abertzales.

Diverses entitats i organitzacions utilitzen el terme abertzale en el seu nom:

- Abertzaleen Batasuna (Unió d'Abertzales): partit polític d'Iparralde (País Basc francès).
- Emakume Abertzale Batza: secció femenina del PNB, il·legalitzada per la junta rebel de Burgos durant la Guerra Civil espanyola l'any 1936.
- Euskal Abertzaletasunaren Museoa (Museu del Nacionalisme Basc).
- Ezker Mugimendu Abertzalea: partit polític d'Iparralde.
- Gazte Abertzaleak (Joves Abertzales): joventuts del partit Eusko Alkartasuna.
- Koordinadora Abertzale Sozialista, KAS (Coordinadora Abertzale Socialista).
- Langile Abertzaleen Batzordeak, LAB (Comissions d'Obrers Abertzales): un dels principals sindicats bascos.
- Ezker Abertzalea (Esquerra Abertzale).
- Nafarroako Sozialista Abertzaleak (Socialistes Abertzales de Navarra) i Araba, Bizkaia eta Gipuzkoako Sozialista Abertzaleak (Socialistes Abertzales d'Àlaba, Guipúscoa i Biscaia): noms que han tingut els grups parlamentaris de Batasuna i Euskal Herritarrok en diferents parlaments.

Obtingut de "http://ca.wikipedia.org../../../a/b/e/Abertzale.html"

Categories: País Basc | Partits polítics del País Basc

##### Views

- Article
- Discussió
- Revisió actual

##### Cerca

##### En altres llengües

- English
- Español
- Euskara
- Français
- Italiano